
Lierne kommune, 

Postboks 40,


7882  Nordli

Iverksettelse av betinget fellingstillatelse på bjørn i Gunnarfjell-området-Penningkeisen i Lierne kommune i 2005.

Vi viser til søknad av d.d. fra Lierne kommune og Sørli geitalslag om iverksettelse av betinget fellingstillatelse på 1 stk. bjørn i Gunnarfjellområdet – Penningkeisen i Sørli i Lierne kommune. 

Bakgrunnen for søknaden.

Bakgrunnen for søknaden er funn av 13 stk døde sau, hvorav 9 stk. i siste uke og 4 stk. døgnferske i Gunnarfjell/Penningkeisen beiteområde. Det er dokumentert/antatt at samtlige sauer er drept av bjørn. I tillegg er det fra tidligere i sommer dokumentert/antatt  at ytterligere 12 stk. sau er drept av bjørn i dette området. Kadavrene synliggjør overskuddsdreping. Det opplyses ellers i søknaden at det sannsynligvis ligger flere drepte sau i området hvor de siste 4 sauekadavrene ble funnet. 

Det er totalt ca 1000 voksne sauer/lam i det aktuelle området i Lierne kommune. 

Bestandssituasjonen for bjørn.          

Fylkesmannen i Nord-Trøndelag, miljøvernavdelingen har for hvert år i perioden 1986-1990 utgitt publiserte rapporter angående bestandssituasjonen for bjørn i Nord-Trøndelag, jf tidligere utgitte rapporter. I tillegg er det ellers for senere år også foretatt bestandsvurderinger. Meldingsmaterialet er anslått til å omfatte følgende minimumstall for bjørn i Nord-Trøndelag:



1986
minimum
28 bjørner



1987
minimum
21 bjørner



1988
minimum
15 bjørner



1989
minimum
10 bjørner



1990
minimum
  8 bjørner



1991
minimum
  7 bjørner



1993
minimum
12 bjørner



1994
minimum
11 bjørner

Fylkesmannen viser ellers til de vårsporregistreringene av bjørn (kartlegging gjennomført på snø i månedene april og mai) som ble gjennomført i deler av Nord-Trøndelag i årene 1999, 2000, 2001, 2002 og 2003 i regi av fylkesmannens miljøvernavdeling ved bruk av lokalt feltpersonell. Denne kartleggingen konkluderte med at den årlige registrerte bjørnebestanden var om lag det dobbelte (19–28 bjørner) av hva den årlige kartlagte bjørnebestanden var før disse registreringene ble gjennomført (10-12 bjørner).   

Forebyggende tiltak mot bjørneskader i Overhalla.

Det er iverksatt ekstraordinært tilsyn for å avverge eller redusere skader av bjørn på sau i regi av Sørli geitalslag i det aktuelle området i Lierne. 

Forskrifter og betingelser knyttet til fellingstillatelse på bjørn. 

I vedlagte brev av 10. juni d.å.  fra Direktoratet for naturforvaltning (DN) er Region 6  - Møre og Romsdal, Sør-Trøndelag og Nord-Trøndelag er fylkesmannen i Nord-Trøndelag gitt fullmakt til å iverksette fellingstillatelse på 2 stk. bjørn i Nord-Trøndelag i 2005. DN har gitt betinget fellingstillatelse på 2 stk. bjørner i området Møre og Romsdal, Sør-Trøndelag og Nord-Trøndelag. Som det går fram av brevet er det knyttet en rekke betingelser til denne fullmakten til å kunne iverksette inntil 2 stk fellingstillatelser på bjørn i Nord-Trøndelag. Det heter i brevet fra DN blant annet:


"Fylkesmannen skal i hvert enkelt tilfelle gjøre en vurdering av om felling er

  nødvendig sett i forhold til vilkårene i forskrift av 18. mars 2005 nr. 242 om

  forvaltning av rovvilt (rovviltforskriften)§ 9, jf. § 1 og § 6.”

I rovviltforskriften § 1 (Formål): heter det: 


”Formålet med denne forskrift er å sikre en bærekraftig forvaltning av gaupe, jerv, 

  bjørn, ulv og kongeørn. Innenfor en slik ramme skal forvaltningen også ivareta

  hensyn til næringsutøvelse og andre samfunnsinteresser. Forvaltningen skal være

  differensiert slik at hensynet til ulike interesser vektlegges forskjellig i ulike 

  områder og for de ulike rovviltarter. 

 Forskriften skal sikre en forvaltning som vektlegger forutsigbarhet og lokal

 medvirkning.”                

Det nasjonale målet når det gjelder årlig antall ynglinger i region 6 – Møre og Romsdal, Sør-Trøndelag, og Nord-Trøndelag er satt til 4 ynglinger. Dette målet er ikke nådd. I 2004 viser bestandsstatus for bjørn i denne region at det er 1 yngling av bjørn i denne region, jf. status oppgitt av Norsk institutt for naturforskning (NINA) i brev av 20. mai 2005 angående Nasjonalt overvåkingsprogram for rovvilt og årlig rapportering av bestandsstatus for de fire store rovdyrene, og til rapport fra NINA av 20. mai 2005.     

Fylkesmannens vurdering og konklusjon.      
  



Skadebildet i denne saken, hvor bjørn dreper sau, karakteriseres som  overskuddsdreping. Dette fordi sauene hovedsakelig er drept ved påspist brystparti (brystfett) og avspising av jur.   

Det er totalt funnet dokumentert/antatt drept av bjørn 25 sauer i området pr. 17. august  d.å., hvorav 4 stk. døgnferske. Sannsynligheten er stor for at det i området kan ligge vesentlig flere sauer som er drept av bjørn. Skaden betraktes derfor som betydelig og med fare for rask utvikling.

Med bakgrunn i ovennevnte finner fylkesmannen det riktig å iverksette fellingstillatelse på 1 stk. bjørn i området avgrenset på følgende måte: langs østsiden av Rengen – Ulen – østsiden av Julestraumen – østsiden av Lenglingen til utløpet av Storåa – langs Storåa til Vestgårdssetran – Pålfjellet – Flatfjellet – Avandsbekken i grensa til Sverige – videre langs svenskegrensa til østsida av Rengen, jf. avgrensingen av området på vedlagte kart. 

En fellingstillatelse på skadegjørende bjørn har til hensikt å stanse en større skadeutvikling raskt og blir derfor gitt for et begrenset tidsrom. På denne måten har vi mulighet til å vurdere den videre utvikling før nye beslutninger tas.

Under henvisning til fullmakt, gitt i det nevnte brevet fra Direktoratet for naturforvaltning, iverksetter herved fylkesmannen i Nord-Trøndelag fellingstillatelse på 1 stk. bjørn. Dette for å få fjernet det skadegjørende individ.

Følgende forutsetninger er knyttet til fellingstillatelsen:

1. Fellingstillatelsen gjelder fra og med onsdag 17. august d.å. til og med søndag 21. august d.å. Behovet for en eventuell forlengelse av tillatelsen vil bli vurdert av fylkesmannen i samråd med kommunen og jaktlederen ved tillatelsens utløp.

2. Tillatelsen gjelder for et følgende avgrensede område: langs østsiden av Rengen – Ulen – østsiden av Julestraumen – østsiden av Lenglingen til utløpet av Storåa – langs Storåa til Vestgårdssetran – Pålfjellet – Flatfjellet – Avandsbekken i grensa til Sverige – videre langs svenskegrensa til østsida av Rengen, jf. avgrensingen av området på vedlagte kart.        

3. Binner med unger som opptrer sammen er unntatt fra fellingstillatelsen. De tiltak som er mulige for å unngå at binne felles, skal være iverksatt.

4. Lierne kommune oppnevner jaktleder og fellingslag. Alle som deltar i fellingslaget  skal gjøres kjent med dette brevets innhold. Sammensetningen av fellingslaget og hvem som er jaktleder skal meddeles fylkesmannen. 

5. Ved felling av bjørn skal det nyttes våpen og ammunisjon godkjent for storviltjakt og de som deltar i fellingslaget skal ha avlagt skyteprøven.

6. Felling av bjørn skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever det. 

7. Den/de som sårer bjørn under forsøk på felling i henhold til tillatelsen, plikter å gjøre det en kan for å få avlivet bjørnen. Vedkommende plikter å forvisse seg om påskutt dyr er truffet.  Dersom pliktig ettersøk første dag er uten resultat, skal lederen for fellingslaget uten opphold underrette fylkesmannen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte jegerkorps skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk.

8. Bjørn som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra Direktoratet for naturforvaltning.

9. Dersom det ikke er mistanke om noen uregelmessigheter ved fellingen som kan medføre politietterforskning, er fellingslagets leder ansvarlig for at felt bjørn ivaretas og handteres på en slik måte at verdien av kjøttet og kvaliteten på skinnet ikke forringes unødig. OBS! Buken skal åpnes så fort som mulig. Dersom det i motsatt fall er grunnlag for å påregne behov for etterforskning, skal dyret ikke åpnes og ikke flyttes fra fallstedet. Fylkesmannen og politiet skal da underrettes snarest.

10. Felte dyr skal så raskt som mulig bringes til Norsk institutt for naturforskning (NINA), Tungasletta 2, 7485 Trondheim. Instruks for ivaretakelse av felt bjørn følger vedlagt.

11. Dersom det er ønskelig å bruke løs hund i forbindelse med jakta, må Lierne kommune gi dispensasjon fra båndtvangsbestemmelsene i hundeloven. Lierne kommune må da samtidig dispensere fra båndtvangsbestemmelsene også i hensynet til bufe og tamrein i hundeloven.  

Avgjørelsen kan påklages til Direktoratet for naturforvaltning innen tre - 3 uker.

Ut over dette tilbys saueeierne Kåre Stuenes, Ottar Lyngstad, Dag Østgård og Per Jan Eide i Sørli økonomisk støtte fra fylkesmannen om tidlig nedsanking av sau. Dette for å redusere rovviltskadene på sau. Tilskuddet gjelder for perioden mandag 22. august til og med 10. september d.å. Tilskuddet for tidlig nedsanking er kr. 7,- pr. sau pr. dag i denne perioden. En forutsetning i dette tilbudet er at sauene sankes inn til innmarka, hvor innmarka hvor sauene skal ha opphold, er gjerdet inn på alle kanter med bruk av elektrisk gjerde.  

Det må da av den enkelte saueeier føres daglig liste over hvor mange sau som blir nedsanket den enkelte dag i denne perioden. Denne oversikten vil danne grunnlaget for utbetaling av tilskuddet. Oversikten sendes Lierne kommune v/Even Haugereid så snart som mulig etter 10. september d.å. Dette for attestasjon av det gjennomførte tiltaket. Deres oversikt sendes deretter fylkesmannen for utbetaling direkte til Dem. 

Inger Lise Gjørv








Svein Karlsen

Saksbehandlers telefon: 741 68 062   
    
    
   

Kopi: 
-Sørli geitalslag

-Direktoratet for naturforvaltning

-Nord-Trøndelag Sau- og geitalslag

-Nord-Trøndelag Naturvernlag

-Nord-Trøndelag Bondelag

-Nord-Trøndelag Bonde og Småbrukerlag
               

-Nord-Trøndelag Reinsamelag

-Nord-Trøndelag Fylkeslag av Norges Jeger- og Fiskerforbund

-Foreningen Våre Rovdyr

-Mattilsynet Regionkontoret for Trøndelag, Møre og Romsdal 

-Regional rovviltnemnd for region 6 – Møre og Romsdal, Sør-Trøndelag og Nord- Trøndelag

-De Kommunale Viltorgans Arbeidsutvalg i Nord-Trøndelag (KVA)

-Kommunene i Nord-Trøndelag v/viltnemnda/viltorganet

-Politiet i Nord-Trøndelag

-Lensmannen i Lierne

-Statens Naturoppsyn (SNO)

-Norsk institutt for naturforskning (NINA)

-Fylkesmennene i Møre og Romsdal, Sør-Trøndelag, Nordland

-Länsstyrelsen i Jämtland  

